# amaru-śatakam

This edition is based on the one in Kāvya-saṅgraha edited by Jīvānanda Vidyāsāgara. It has been compared with the Motilal Banarsidass edition (1983) containing the commentary of Arjunavarmadeva. The number in parentheses at the end of the last

line of each verse is the number of the verse in the Motilal edition. There seems to be a great deal of variation in the order and numbering of the verses between the editions and the commentators. The order of the verses found in the Kāvya-saṅgraha forms the backbone of the order of the verses presented here, even though Arjunavarmadeva

considers some of the verses found in that edition to be interpolations. Those suspect verses have been noted in the footnotes.

The parentheses in between verses contain citations for the major anthologies. These have been taken from Sures Chandra Banerji's edition of Śrīdharadāsa's *Sadukti-karṇāmṛta*. The abbreviations for those anthologies are the following:

su. = subhāṣitaratnakoṣa,

sad. = saduktikarṇāmṛta,

subh. = subhāṣitāvalī,

sū. = sūktimuktāvalī,

pad. = padyāvalī,

śā. = śārṅgadharapaddhati

(These equivalences have been taken from the Banerji edition of *Sad-ukti-karṇāmṛta* and the De edition of *Padyāvalī*.)

Main Text

jyākṛṣṭibaddhakhaṭakāmukhapāṇipṛṣṭha-

preṅkhannakhāṁśucayasaṁvalito'mbikāyāḥ |

tvāṁ pātu mañjaritapallavakarṇapūra-

lobhabhramadbhramaravibhramabhṛtkaṭākṣaḥ ||1|| (1)

(su. 100, sad. 123)

kṣipto hastāvalagnaḥ prasabhamabhihato'pyādadānoṁśukāntaṁ

gṛhṇan keśeṣvapāstaścaraṇanipatito nekṣitaḥ sambhrameṇa |

āliṅgan yo'vadhūtastripurayuvatibhiḥ sāśrunetrotpalābhiḥ

kāmīvārdrāparādhaḥ sa dahatu duritaṁ śāmbhavo vaḥ śarāgniḥ ||2|| (2)

(harabāṇaḥ; su. 49, sad. 76)

ālolāmalakāvalīṁ vilulitāṁ bibhraccalatkuṇḍalaṁ

kiñcinmṛṣṭaviśeṣakaṁ tanutaraiḥ khedāmbhasāṁ śīkaraiḥ |

tanvyā yatsuratāntatāntanayanaṁ vaktraṁ rativyatyaye

tattvāṁ pātu cirāya kiṁ hariharabrahmādibhirdaivataiḥ ||3|| (3)

(viparītaratam- sad. 1141, śā. 3702)

alasavalitaiḥ premārdrārdrairmuhurmukulīkṛtaiḥ

kṣaṇamabhimukhairlajjālolairnimeṣaparāṅmukhaiḥ |

hṛdayanihitaṁ bhāvākūtaṁ vamadbhirivekṣaṇaiḥ

kathaya sukṛtī ko'yaṁ mugdhe tvayādya vilokyate ||4|| (4)

(vāsakasajjā; su. 508; sad. 658)

datto'syāḥ praṇayastvayaiva bhavatā ceyaṁ ciraṁ lālitā

daivād adya kila tvameva kṛtavān asyā navaṁ vipriyam |

manyurduḥsaha eṣa yātyupaśamaṁ no sāntvavādaiḥ sphuṭaṁ

he nistraṁśa vimuktakaṇṭhakaruṇaṁ tāvatsakhī roditu ||5||(6)

likhannāste bhūmiṁ bahiravanataḥ prāṇadayito

nirāhārāḥ skahyaḥ satataruditocchūṇanayanāḥ |

parityaktaṁ sarvaṁ hasitapaṭhitaṁ pañjaraśukais

tavāvasthā ceyaṁ visṛja kaṭhine mānamadhunā ||6|| (7)

(sakhīprabodhaḥ; sad. 713, rasārṇavasudhākara 2.206a)

nāryastanvi haṭhāddharanti ramaṇaṁ tiṣṭhanti no vāritās

tatkiṁ tāmyasi kiṁ ca rodiṣi mudhā tāsāṁ priyaṁ mā kṛthāḥ |

kāntaḥ keliruciryuvā sahṛdayastādṛkpatiḥ kātarae

kiṁ no barkarakarkaraiḥ priyaśatairākramya vikrīyate ||7||(8)

\*motīlāla-banārsīdāsa-sampādane (1983):

nāryo mugdhaśaṭhā haranti ramaṇaṁ tiṣṭhanti no vāritās

...

kopātkomalalolabāhulatikāpāśena baddhā dṛḍhaṁ

nītvā keliniketanaṁ dayitayā sāyaṁ sakhīnāṁ puraḥ |

bhūyo'pyevamiti skhalan mṛdugirā saṁsūcya duśceṣṭitaṁ

dhanyo hanyata eva nihnutiparaḥ preyān rudatyā hasan ||8|| (9)

(śaṭhanāyakaḥ, sad. 882, sū. 85.3, subh. 1351)

praharaviratau madhye vāhnastato'pi pare'thavā

kimuta sakale jāte vāhnipriya tvamihaiṣyasi |

iti dinaśataprāpyaṁ deśaṁ priyasya yiyāsato

harati gamanaṁ bālālāpaiḥ sabāṣpagalajjalaiḥ ||9|| (12)

(prasthānabhaṅgaḥ - su. 532, sad. 921, subh. 1048, śā. 3389, sū. 37.7)

yātāḥ kiṁ na milanti sundari punaścintā tvayā matkṛte

no kāryā nitarāṁ kṛśāmi kathayatyevaṁ sabāṣpe mayi |

lajjāmantharatārakeṇa nipataddhārāśruṇā cakṣuṣā

dṛṣṭvā māṁ hāsitena bhāvimaraṇotsāhastayā sūcitaḥ ||10||(10)

dhīraṁ vāridharasya vāri kirataḥ śrutvā niśīthe dhvaniṁ

dīrghocchvāsamudaśruṇā virahiṇīṁ bālāṁ ciraṁ dhyāyatā |

adhvanyena vimuktakaṇṭhamakhilāṁ rātriṁ tathā kranditaṁ

grāmīṇairvrajato janasya vasatirgrāme niṣiddhā yathā ||11||(13)

(varṣāpathikaḥ, sad. 915)

kathamapi sakhi krīḍākopād vrajeti mayodite

kaṭhinahṛdayastyaktvā śayyāṁ balād gata eva saḥ |

iti sarabhasaṁ dhvastapremṇi vyapetaghṛṇe jane

punarapi hatavrīḍaṁ cetaḥ prayāti karomi kim ||12||(15)

dampatyorniśi jalpatorgṛhaśukenākarṇitaṁ yadvacas

tatprātargurusannidhau nigadatastasyopahāraṁ vadhūḥ |

karṇālaṅkṛtipadmarāgaśakalaṁ vinyasya cañcūpuṭe

vrīḍārtā prakaroti dāḍimaphalavyājena vāgbandhanam ||13|| (16)

(śukoktivrīḍā, kuval. 173, su. 621, sad. 1180, subh. 2214, śā. 3743)

ajñānena parāṅmukhīṁ paribhavād āśliṣya māṁ duḥkhitāṁ

kiṁ labdhaṁ caṭula tvayeha nayatā saubhāgyametāṁ daśām |

paśyaitad dayitākucavyatikaron mṛṣṭāṅgarāgāruṇaṁ

vakṣaste malatailapaṅkaśavalairveṇīpadairaṅkitam ||14||(17)

(khaṇḍitā)

ekatrāsanasaṁsthitiḥ parihatā pratudgamād dūratas

tāmbūlānayanacchalena rabhasāśelṣo'pi saṁvighnitaḥ |

ālāpo'pi na miśritaḥ parijanaṁ vyāpārayantyāntike

kāntaṁ pratyupacārataścaturayā kopaḥ kṛtārthīkṛtaḥ ||15|| (18)

(māninī, sad. 692, rasārṇavasudhākara 2.67g)

dṛṣṭvaikāsanasaṁsthite priyatame paścād upetyādarād

ekasyā nayane pidyāya vihitakrīḍānubandhacchalaḥ |

īṣadvakrimakandharaḥ sapulakaḥ premollasanmānasām

antarhāsalasatkapolaphalakāṁ dhūrto'parāṁ cumbati ||16||(19)

(śaṭhanāyakaḥ, su. 603, sad. 881)

caraṇapatanapratyākhyānātprasādaparāṅmukhe

nibhṛtakitavācāretyuktvā ruṣā puruṣīkṛte |

vrajati ramaṇe niḥśvasyoccaiḥ stanasthitahastayā

nayanasalilacchannā dṛṣṭiḥ sakhīṣu niveśitā ||17||(20)

(mānināyakaḥ, sad. 896)

kāñcyā gāḍhatarāvaruddhavasanaprāntā kimarthaṁ punar

mugdhākṣī svaiptīti tatparijanaṁ svairaṁ priye pṛcchati |

mātaḥ svaptumapīha vārayati māmityāhitakrodhayā

paryasya svapiticchalena śayane datto'vakāśastayā ||18||(21)

(śayanādhirohanam, sad. 1094, subh. 2081, sū. 77.11)

ekasmiñśayane parāṅmukhatayā vītottaraṁ tāmyator

anyonyasya hṛdi sthite'pyanunaye saṁrakṣatorgauravam |

dampatyoḥ śanakairapāṅgavalanān miśrībhavaccakṣuṣor

bhagno mānakaliḥ sahāsarabhasaṁ vyāsaktakaṇṭhagraham ||19||(23)

(mānabhaṅgaḥ, sad. 723)

paśyāmo mayi kiṁ prapadyata iti sthairyaṁ mayālambitaṁ

kiṁ māmālapatītyayaṁ khala śaṭhaḥ kopastayāpyāśritaḥ |

ityanyonyavilakṣadṛṣṭicature tasminnavasthāntare

savyājaṁ hasitaṁ mayā dhṛtiharo bāṣpastu muktastayā ||20||(24)

(uccāvacaṁ, kuval., 185; sad. 1366)

parimlāne māne mukhaśaśini tasyāḥ karadhṛte

mayi kṣīṇopāye praṇipatanamātraikaśaraṇe |

tayā pakṣmaprāntavrajapuṭaniruddhena sahasā

prasādo bāṣpena stanataṭaviśīrṇena kathitaḥ ||21||(25)

(uccāvacaṁ, sad. 1367, subh. 1608, sū. 58.1)

tasyāḥ sāndravilepanastanataṭapraśleṣamudrāṅkitaṁ

kiṁ vakṣaścaraṇānativyatikaravyājena gopāyyate |

ityukte kva tad ityudīrya sahasā tatsampramārṣṭuṁ mayā

sāśliṣṭā rabhasena tatsukhavaśāttanvyāpi tad vismṛtam ||22||(26)

tvaṁ mugdhākṣi vinaiva kañculikayā dhatse manohāriṇīṁ

lakṣmīmityabhidhāyini priyatame tadvīṭikāṁ saṁspṛśi |

śayyopāntaniviṣṭasasmitamukhīnetrotsavānandito

niryātaḥ śanakairalīkavacanopanyāsamālījanaḥ ||23||(27)

bhrūbhaṅge racite'pi dṛṣṭiradhikaṁ sotkaṇṭhamudvīkṣate

kārkaśyaṁ gamite'pi cetasi tanūromāñcamālambate |

ruddhāyāmapi vāci sasmitamidaṁ dagdhānanaṁ jāyate

dṛṣṭe nirvahaṇaṁ bhaviṣyati kathaṁ mānasya tasmiñjane ||24||(28)

(anuraktamāninī, su. 695, sad. 702, subh. 1580; uṇ. 5.25)

kānte katyapi vāsarāṇi gamaya tvaṁ mīlayitvā dṛśau

svasti svasti nimīlayāmi nayane yāvan na śūnyā diśaḥ |

āyātā vayamāgamiṣyati suhṛdvargasya bhāgyodayaiḥ

sandeśo vada kastavābhilaṣitastīrtheṣu toyāñjaliḥ ||25||

(yātrākṣepaḥ, sad.731 (vīrasya))

sā patyuḥ prathamāparādhasamaye sakhyopadeśaṁ vinā

no jānāti savibhramāṅgavalanāvakroktisaṁsūcanam |

svacchairacchakapolamūlagalitaiḥ paryastanetrotpalā

bālā kevalameva roditi luṭhallolālakairaśrubhiḥ ||26||(29)

(mugdhā; sad.498)

bhavatu viditaṁ chadmālāpairalaṁ priya gamyatāṁ

tanurapi na te doṣo'smākaṁ vidhistu parāṅmukhaḥ |

tava yathā tathābhūtaṁ prema prapannamimāṁ daśāṁ

prakṛticapale kā naḥ pīḍā gate hatajīvite ||27|| (30)

(māninīvākyam; sad. 708; pad. 223)

urasi nihitastāro hāraḥ kṛtā jaghane ghane

kalakalavatī kāñcī pādau kvaṇanmaṇinūpurau |

priyamabhisarasyevaṁ mugdhe samāhataḍiṇḍimā

yadi kimadhikatrāsotkampaṁ diśaḥ samudīkṣase ||28||(31)

prātaḥ prātarupāgatena janitā nirnidritā cakṣuṣor

mandāyāṁ mayi gauravavyapagamād utpāditaṁ lāghavam |

kiṁ mugdhe na mayā kṛtaṁ ramaṇadhīrmuktā tvayā gamyatāṁ

dusthaṁ tiṣṭhasi yacca pathyamadhunā kartāsmi tacchroṣyasi ||29||(33)

sā bālā vayamapragalbhamanasaḥ sā strī vayaṁ kātarāḥ

sā pīnonnatimatpayodharayugaṁ dhatte sakhedā vayam |

sākrāntā jaghanasthalena guruṇā gantuṁ na śaktā vayaṁ

doṣairanyajanāśritairapaṭavo jātāḥ sma ityadbhutam ||30||(34)

(anukūlanāyakaḥ, su. 481, sad. 872, subh. 1346, s.k. 3.42)

prasthānaṁ valayaiḥ kṛtaṁ priyasakhairajasraṁ gataṁ

dhṛtyā na kṣaṇamāsitaṁ vyavasitaṁ cittena gantuṁ puraḥ |

gantuṁ niścitacetasi priyatame sarve samaṁ prasthitā

gantavye sati jīvitapriyasuhṛtsārthaḥ kimu tyajyate ||31|| (35)

(proṣitabhartṛkāvacanam; subh. 1151; śā. 3424; sad. 741; sū. 37.19)

sandaṣṭādharapallavā sacakitaṁ hastāgramādhunvatī

māmāmuñca śaṭheti kopavacanairānartitabhrūlatā |

śītkārāñcitalocanā sarabhasaṁ yaiścumbitā māninī

prāptaṁ tairamṛtaṁ mudhaiva mathito mūḍhaiḥ suraiḥ sāgaraḥ ||32||(36)

(cumbanam, sad. 1105, subh. 1303, śā. 3668)

supto'yaṁ sakhi supyatāmiti gatāḥ sakhyastato'nantaraṁ

premāvāsitayā mayā saralayā nyastaṁ mukhaṁ tanmukhe |

jñāte'līkanimīlane nayanayordhūrtasya romāñcito

lajjāsīn mama tena sāpyapahṛtā tatkālayogyaiḥ kramaiḥ ||33||(37)

kopo yatra bhrūkuṭiracanā nigraho yatra maunaṁ

yatrānyonyasmitamanunayo yatra dṛṣṭiḥ prasādaḥ |

tasya premṇastad idamadhunā vaiṣamaṁ paśya jātaṁ

tvaṁ pādānte luṭhasi nahi me manyumokṣaḥ khalāyāḥ ||34||(38)

(nāyake māninī, sad. 709)

sutanu jahihi kopaṁ paśya pādānataṁ māṁ

na khalu tava kadācitkopa evaṁ vidho'bhūt |

iti nigadati nāthe tiryagāmīlitākṣyā

nayanajalamanalpaṁ muktamuktaṁ na kiñcit ||35||(39)

(mānabhaṅgaḥ, sad. 725)

gāḍhāliṅganavāmanīkṛtakucaprodbhinnaromodgamā

sāndrasneharasātirekavigalatśrīmannitambāmbarā |

mā mā mānada māti māmalamiti kṣāmākṣarollāpinī

suptā kiṁ nu mṛtā nu kiṁ manasi me līnā vilīnā nu kim ||36||(40)

paṭālagne patyau namayati mukhaṁ jātavinayā

haṭhāśleṣaṁ vāñchatyapaharati gātrāṇi nibhṛtam |

na śaknotyākhyātuṁ smitamukhasakhīdattanayanā

hriyā tāmyatyantaḥ prathamaparihāse navavadhūḥ ||37||(41)

(navoḍhā; sad. 512, subh. 2056, śā. 3673; viṣṇudās u.ṇ. 5.19)

gate premābandhe praṇayabahumāne vigalite

nivṛtte sadbhāve jana iva jane gacchati puraḥ |

tad utprekṣyotprekṣya priyasakhi gatāṁstāṁśca divasān

na jāne ko heturdalati śatadhā yan na hṛdayam ||38||(43)

(uccāvacaṁ, su. 697, sad. 1368, subh. 1141, śā. 3545, sū. 84.1, rasārṇavasudhākara 2.263c)

ciravirahiṇorutkaṇṭhārtiślathīkṛtagātrayor

navamiva jagaj jātaṁ bhūyaścirād abhinandatoḥ |

kathamapi dine dīrghe yāte niśāmadhirūḍhayoḥ

prasarati kathā bahvī yūnoryathā na tathā ratiḥ ||39||(44)

dīrghā vandanamālikā viracitā hṛṣṭyaiva nendīvaraiḥ

puṣpāṇāṁ prakaraḥ smitena racito no kundajātyādibhiḥ |

dattaḥ svedamucā payodharayuge nārghyo na kumbhāmbhasā

svairevāvayavaiḥ priyasya viśatastanvyā kṛtaṁ maṅgalam ||40||(45)

kānte sāgasi śāyite priyasakhīveśaṁ vidhāyāgate

bhrāntyāliṅgya mayā rahasyamuditaṁ tatsaṅgamākāṅkṣayā |

mugdhe duṣkarametad ityatitarāmuktvā sahāsaṁ balād

āliṅgya chalitāsmi tena kitavenādya pradoṣāgame ||41||(46)

āśaṅkya praṇatiṁ paṭāntapihitau pādau karotyādarāt

vyājenāgatamāvṛṇoti hasitaṁ na spaṣṭamudvīkṣate |

mayyālāpavati pratīpavacanaṁ sakhyā sahābhāṣate

tasyāstiṣṭhatu nirbharapraṇayitā māno'pi ramyodayaḥ ||42||(47)

sā yāvanti padānyalīkavacanairālījanaiḥ śikṣitā

tāvantyeva kṛtāgaso drutataraṁ vyāhṛtya patyuḥ puraḥ |

prārabdhā purato yathā manasijasyājñā tathā vartituṁ

premṇo maugdhyavibhūṣaṇasya sahajaḥ ko'pyeṣa kāntaḥ kramaḥ ||43||(48)

dūrādutsukamāgate vivalitaṁ sambhāṣiṇi sphāritaṁ

saṁśliṣyatyaruṇaṁ gṛhītavasane kiñcin natabhrūlatam |

māninyāścaraṇānativyatikare bāṣpāmbupūrṇekṣaṇaṁ

cakṣurjātamaho prapañcacaturaṁ jātāgasi preyasi ||44||(49)

aṅgānāmatitānavaṁ kathamidaṁ kampaśca kasmātkuto

mugdhe pāṇḍukapolamānanamiti prāṇeśvare pṛcchati |

tanvyā sarvamidaṁ svabhāvajamiti vyāhṛtya pakṣmāntara

vyāpī bāṣpabharastayā calitayā niḥśvasya mukto'nyataḥ ||45||(50)

purastanvyā gotraskhalanacakito'haṁ natamukhaḥ

pravṛtto vailakṣyātkimapi likhituṁ daivahatakaḥ |

sphuṭo rekhānyāsaḥ kathamapi sa tādṛk pariṇato

gatā yena vyaktaṁ punaravayavaiḥ saiva taruṇī ||46||(51)\*asya ślokasya parārdhaḥ:

tataścābhijñāya sphuradaruṇagaṇḍasthalarucā

manasvinyā rūḍhapraṇayasahasodgadgadagirā |

aho citraṁ citraṁ sphuṭamiti nigadyāśrukaluṣaṁ

ruṣā brahmāstraṁ me śarasi nihito vāmacaraṇaḥ ||

(gotraskhalitam, sad. 686)

kaṭhinahṛdaye muñca bhrāntiṁ vyalīkakathāśritāṁ

piśunavacanairdukhaṁ netuṁ na yuktamimaṁ janam |

kimidamathavā satyaṁ mugdhe tvayā hi viniścitaṁ

yad abhirucitaṁ tan me kṛtvā priye sukhamāsyatām ||47||(53)

mandaṁ mudritapāṁśavaḥ paripatajjhaṅkārajhañjhāmarud

vegadhvastakuṭīrakāntaragatacchidreṣu labdhāntarāḥ |

karmavyagrakuṭumbinīkucataṭasvedacchidaḥ prāvṛṣaḥ

prārambhe nipatanti kandaladalollāsāḥ payobindavaḥ ||48||\*prakṣipto'yaṁ śloka iti arjunavarmadevapādāḥ|

pītastuṣārakiraṇo madhunaiva sārdham

antaḥ praviśya caṣake pratibimbavartī |

mānāndhakāramapi mānavatījanasya

nūnaṁ bibheda yad asau prasasāda sadyaḥ ||49||\*rudramadevakumārasya ṭīkāyāmapyeṣa śloko dṛśyate|

(madhupānam, sad. 1089, subh. 2022, śā. 3648)

nabhasi jaladalakṣmīṁ sambhṛtāṁ vīkṣya diṣṭyā

prasarasi yadi kāntetyardhamuktvā kathañcit |

mama paṭamavalambya prollikhantī dharitrīṁ

tadanukṛtavatī sā yatra vāco nivṛttāḥ ||50||\*vemabhūpālasya ṭīkāyāmapyeṣa śloko dṛśyate|

iyamasau taralāyatalocanā

gurusamunnatapīnapayodharā |

pṛthunitambabharālasagāminī

priyatamā mama jīvitahāriṇī ||51||\*prakṣipto'yaṁ śloka iti arjunavarmadevamahāśayāḥ|

sālaktakena navapallavakomalena

pādena nūpuravatā madanālasena |

yastāḍyate dayitayā praṇayārādhāt

so'ṅgīkṛto bhagavatā makaradhvajena ||52||\*vemabhūpālasya ṭīkāyāmeṣa ślokaḥ kevalaṁ labhyate|

(anukūlanāyakaḥ, sad. 873, sū. 85.1)

bāle nātha vimuñca mānini ruṣaṁ roṣān mayā kiṁ kṛtaṁ

khedo'smāsu na me'parādhyati bhavān sarve'parādhā mayi |

tatkiṁ rodiṣi gadgadena vacasā kasyāgrato rudyate

nanvetan mama kā tavāsmi dayitā nāsmītyato rudyate ||53||(57)

(māninī, sad. 691, subh. 1614)

nītvoccairvikṣipantaḥ kṛtatuhinakaṇāsārasaṅgān parāgān

kaundān ānanditālīn atitarasurabhīn bhūriśo diṅmukheṣu |

ete te kuṅkumāktastanakalasabharāsphālanād ucchalantaḥ

pītvā śītkārivaktraṁ śiśuharidṛśāṁ haimanā vānti vātāḥ ||54||\*rudramadevakumārasya ṭīkāyāmapyeṣa śloko dṛśyate|

śrutvā tanvyā niśīthe navaghanarasitaṁ viślathāṅkaṁ patitvā

śayyāyāṁ bhūmipṛṣṭhe karataladhṛtayā duḥkhitālījanena |

sotkaṇṭhaṁ muktakaṇṭhaṁ kaṭhinakucataṭāghātaśīrṇāśrubindu

smṛtvā smṛtvā priyasya skhalitamṛduvaco rudyate pānthabadhvā ||55||\*rudramadevakumārasya ṭīkāyāmeṣa ślokaḥ kevalaṁ dṛśyate|

śliṣṭaḥ kaṇṭhe kimiti na mayā mūḍhayā prāṇanāthaś

cumbatyasmin vadanavidhutiḥ kiṁ kṛtā kiṁ na dṛṣṭaḥ |

noktaḥ kasmād iti navavadhūceṣṭitaṁ cintayantī

paścāttāpaṁ vahati taruṇī premṇi jāte rasajñā ||56||(58)

(uccāvacaḥ, sad. 1369, subh. 2143)

śrutvā nāmāpi yasya sphuṭaghanapulakaṁ jāyate'ṅgaṁ samantāt

dṛṣṭvā yasyānanenduṁ bhavati vapuridaṁ candrakāntānukāri |

tasminnāgatya kaṇṭhagrahaṇasarabhasasthāyini prāṇanāthe

bhagnā mānasya cintā bhavati mama pnarvajramayyāḥ kadā nu ||57||(59)

rāmāṇāṁ ramaṇīyavaktraśaśinaḥ svedodabindupluto

vyālolālakavallarīṁ pracalayan dhunvan nitambāmbaram |

prātarvāti madhau prakāmavikasadrājīvarājīrajo

jālāmodamanoharo ratirasaglāniṁ haranmārutaḥ ||58||\*rudramadevakumārasya ṭīkāyāmapyeṣa śloko vartate|

(prābhātikavātaḥ; sad. 459)

aṅgaṁ candanapāṇḍupallavamṛdustāmbūlatāmrādharo

dhārāyantrajalābhiṣekakaluṣe dhautāñjane locane |

antaḥpuṣpasugandhirārdrakavarī sarvāṅgalagnāmbaraṁ

romāṇāṁ ramaṇīyatāṁ vidadhati grīṣmāparāhvāgame ||59||\*rudramadevakumārasya ṭīkāyāmapyeṣa śloko dṛśyate|

varamasau divaso na punarniśā

nanu niśaiva varaṁ na punardivā |

ubhayametad upaitvathavā kṣayaṁ

priyajanena na yatra samāgamaḥ ||60||\*rudramadevakumārasya ṭīkāyāmeṣa ślokaḥ kevalaṁ labhyate|

lolairlocanavāribhiḥ saśapathaiḥ pādapraṇāmaiḥ priyair

anyāstā vinivārayanti kṛpaṇāḥ prāṇeśvaraṁ prasthitam |

puṇyāhaṁ vraja maṅgalaṁ sudivasaṁ prātaḥ prayātasya te

yatsnehocitamīhitaṁ priyatama tvaṁ nirgataḥ śroṣyasi ||61||(61)

(yātrākṣepaḥ, sad. 735, s.v. 1060, śā. 3395, sū. 37.12)

lagnā nāṁśukapallave bhujalatā na dvāradeśe'pitā

no vā pādatale tayā nipatitaṁ tiṣṭheti noktaṁ vacaḥ |

kāle kevalamambudātimaline gantuṁ pravṛttaḥ śaṭhaḥ

tanvyā bāṣpajalaughakalpitanadīpūreṇa baddhaḥ priyaḥ ||62||(62)

(prasthānabhaṅgaḥ, sad. 922, subh. 1057, śā. 3388, sū. 37.5)

na jāne saṁmukhāyāte priyāṇi vadati priye |

sarvāṇyaṅgāni me yānti śrotratāṁ kimu netratām ||63||(64)

(nāyikābhilāṣaḥ, sad. 960)

virahaviṣamaḥ kāmo vāmastanuṁ kurute tanuṁ

divasagaṇanād akṣaścāsau vyapetaghṛṇo yamaḥ |

tvamapi vaśago mānavyādhervicintaya nātha he

kiśalayamṛdurjīved evaṁ kathaṁ pramadājanaḥ ||64||(67)

(mānināyakaḥ; sad. 898, subh. 1633, śā. 3572)

pādāsakte suciramiha te vāmatā kaiva kānte

sanmārgasthe praṇayini jane kopane ko'parādhaḥ |

itthaṁ tasyāḥ parjanakathā kopavegopaśāntau

bāṣpodbhedaistad anu sahasā na sthitaṁ na prayātam ||65||(68)

purābhūdasmākaṁ niyatamavibhinnā tanuriyaṁ

tato nu tvaṁ preyānvayamapi hatāśāḥ priyatamāḥ |

idānīṁ nāthastvaṁ vayamapi kalatraṁ kimaparaṁ

mayāptaṁ prāṇānāṁ kuliśakaṭhinānāṁ phalamidam ||66||(69)

mugdhe mudghatayaiva netumakhilaḥ kālaḥ kimārabhyate

mānaṁ dhatsva dhṛtiṁ vadhāna ṛjutāṁ dūre kuru preyasi |

sakhyaivaṁ pratibodhitā prativacastāmāha bhītānanā

nīceḥ śaṁsa hṛdi sthito nanu sa me prāṇeśvaraḥ śroṣyati ||67||(70)

pīto yataḥ prabhṛti kāmapipāsitena

tasyā mayādhararasaḥ pracuraḥ priyāyāḥ |

tṛṣṇā tataḥ prabhṛti me dviguṇatvameti

tāvaṇyamasti bahu tatra kimapi citram ||68|| \*prakṣipto'yaṁ śloka iti arjunavarmadevamahāśayāḥ|

kva prasthitāsi karabhoru ghane niśīthe

prāṇādhiko vasati yatra janaḥ priyo me |

ekākinī vada kathaṁ na bibheṣi bāle

nanvasti puṅkhitaśaro madanaḥ sahāyaḥ ||69||(71)

(su. 816)

līlāttāmarasāhato'nyavanitāniḥśaṅkadaṣṭādharaḥ

kaścitkesaradūṣitekṣaṇa iva vyāmīlya netre sthitaḥ |

mugdhā kudmalitānanena dadhato vāyuṁ sthitā tasya sā

bhrāntyā dhūrtatayā ca vepathumatī tenāniśaṁ cumbitā ||70||(72)

sphuṭatu hṛdayaṁ kāmaṁ kāmaṁ karatu tanuṁ tanuṁ

na sakhi caṭulapremṇā kāryaṁ punardayitena me |

iti sarabhasaṁ mānāṭopād udīrya vacastayā

ramaṇapadavī sāraṅgākṣyā saśaṅkitamīkṣitā ||71|| (73)

(anuraktamāninī; su. 666, sad. 705, sū. 55.1)

gāḍhāśleṣaviśīrṇacandanarajaḥpuñjaprakarṣādiyaṁ

śayyā samprati komalāṅgi paruṣetyāropya māṁ vakṣasi |

gāḍhauṣṭhagrahapūrvamākulatayā pādāgrasaṁdaṁśake-

nākṛṣyāmbaramātmano yaducitaṁ dhūrtena tatprastutam ||72||(74)

kathamapi kṛtapratyākhyāne priye skhalitottare

virahakṛśayā kṛtvā vyājaṁ prakalpitamaśrutaṁ |

asahanasakhīśrotraprāptipramādasasaṁbhramaṁ

vigalitadṛśā śūnye gehe samucchvasitaṁ punaḥ ||73||(75)

ādṛṣṭiprasarātpriyasya padavīmudvīkṣya nirviṇṇayā

vicchinneṣu pathiṣvahaḥpariṇatau dhvānte samutsarpati |

dattaikaṁ saśucā gṛhaṁ prati padaṁ pānthastriyāsminkṣaṇe

mā bhūdāgata ityamandavalitagrīvaṁ punarvīkṣitam ||74||(76)

āyāte dayite manorathaśatairnītvā kathaṁciddinaṁ

vaidagdhyāpagamājjaḍe parijane dīrghāṁ kathāṁ kurvati |

daṣṭāsmītyabhidhāya satvarapadaṁ vyādhūya cīnāṁśukaṁ

tanvaṅgyā ratikātareṇa manasā nītaḥ pradīpaḥ śamam ||75||(77)

ālambyāṅgaṇavāṭikāparisare cūtadrume mañjarīṁ

sarpatsāndraparāgalampaṭaraṭadbhṛṅgāṅganāśobhinīm |

manye svāṁ tanumuttarīyaśakalenācchādya bālā sphurat-

kaṇṭhadhvānanirodhakampitakucaśvāsodgamā roditi ||76||(78)

yāsyāmiti samudyatasya gaditaṁ visrabdhamākarṇitaṁ

gacchandūramupekṣito muhurasau vyāvṛtya tiṣṭhannapi |

tacchūnye punarāsthitāsmi bhavane prāṇāsta ete dṛḍhāḥ

sakhyastiṣṭhata jīvitavyasaninī dambhādahaṁ rodimi ||77||(79)

śūnyaṁ vāsagṛhaṁ vilokya śayanādutthāya kiṁcicchanair

nidrāvyājamupāgatasya suciraṁ nirvarṇya patyurmukham ||

visrabdhaṁ paricumbya jātapulakāmālokya gaṇḍastalīṁ

lajjānamramukhī priyeṇa hasatā bālā ciraṁ cumbitā ||78||(82)

loladbhrūlatayā vipakṣadigupanyāse'vadhūtaṁ śiras

tadvṛttāntanirīkṣaṇe kṛtanamaskāro vilakṣaḥ sthitaḥ |

kopāttāmrakapolabhittini mukhe dṛṣṭyā gataḥ pādayor

utsṛṣṭo gurusannidhāvapi vidhirdvābhyāṁ na kālocitaḥ ||79||(83)

jātā notkalikā stanau na lulitau gātraṁ na romāñcitaṁ

vaktraṁ svedakaṇānvita na sahasā yāvacchaṭhenāmunā |

dṛṣṭenāva mano hṛtaṁ dhṛtimuṣā prāṇeśvareṇādya me

tatkenātra nirūpyamāṇanipuṇo mānaḥ samādhīyatām ||80||(84)

dṛṣṭaḥ kātaranetrayā cirtaraṁ baddhāñjaliṁ yācit

paścādaṁśukapallavena vidhṛto nirvyājamāliṅgitaḥ |

ityākṣipya yadā samastamaghṛṇo gantuṁ pravṛttaḥ śaṭhaḥ

pūrvaṁ prāṇaparigraho dayitayā muktastato vallabhaḥ ||81||(85)

kṛto dūrādeva smitamadhuramabhyudgamavidhiḥ

śirasyājñā nyastā prativacanavatyānatimati |

na dṛṣṭeḥ śaithilyaṁ milana iti ceto dahati me

nigūḍhāntaḥkopātkaṭhiṇahṛdaye saṁvṛtiriyam ||82||(14)

ekasmiñśayane vipakṣaramaṇīnāmagrahe mugdhayā

sadyaḥ kopaparāṅmukhaṁ śayitayā cāṭūni kurvannapi |

āvegādavadhīritaḥ priyatamastūṣṇīṁ sthitastatkṣaṇāt

mā bhūssupta ivaiṣa mandavalitagrīvaṁ punarvīkṣitaḥ ||83||(22)

malayamarutāṁ vrātā yātā vikāsitamallikā

parimalabharo bhagno grīṣmastvamutsahase yadi |

ghana ghaṭayituṁ nisnehaṁ tvāṁ ya eva nivartane

prabhavati gavāṁ kinnaśchinnaṁ sa eva dhanañjayaḥ ||84||(32)

svaṁ dṛṣṭvā karajakṣataṁ madhumadakṣīvā vicāryerṣyayā

gacchantī kva nu gacchasīti vidhṛtā bālā paṭānte mayā |

pratyāvṛttamukhī sabāṣpanayanā māṁ muñca muñceti sā

kopātprasphuritādharā yadavadattatkena vismaryate ||85||(55)

sālaktakaṁ śatadalādhikakāntiramyaṁ

ratnaughadhāmanikarāruṇanūpuraṁ ca |

kṣiptaṁ bhṛśaṁ kupitayā taralotpalākṣyā

saubhāgyacihnamiva mūrdhni padaṁ vireje ||86|| \*prakṣipto'yaṁ śloka iti arjunavarmadevamahāśayāḥ|

kapole patrālī karatalanirodhena mṛditā

nipīto niḥśvāsairayamamṛtahṛdyo'dhararasaḥ |

muhuḥ kaṇṭhe lagnastaralayati bāṣpaḥ stanataṭaṁ

priyo manyurjātastava niranurodhe na tu vayam ||87|| (81)

(anunayaḥ, su. 664, sad. 720, s.k.v. 489, subh. 1627)

lākṣālakṣmalalāṭapaṭṭamabhitaḥ keyūramudrā gale

vaktre kajjalakālimā nayanayorstāmbūlarāgo ghanaḥ |

dṛṣṭā kopavidhāyi maṇḍanamidaṁ prātaściraṁ preyaso

līlātāmarasodare mṛgadṛśaḥ śvāsāḥ samāptiṁ gatāḥ ||88|| (60)

(anyaraticihnaduḥkhitā; sad. 594; śā. 3740, subh. 2215; sū. 82.17; pad. 222; daśarūpaka 2.6)

tapte mahāvirahavahniśikhāvalībhir

āpāṇḍurastanataṭe hṛdaye priyāyāḥ |

rathyālivīkṣaṇaniveśitaloladṛṣṭer

nūnaṁ chanacchaniti bāṣpakaṇāḥ patanti ||89||(86)

cintāmohaviniścalena manasā maunena pādānataḥ

pratyākhyānaparāṅmukhaḥ priyatamo gantuṁ pravṛtto'dhunā |

savrīḍairalasairnirantaraluṭhadbāṣpākulairlocanaiḥ

śvāsotkampakucaṁ nirīkṣya suciraṁ jīvāśayā vāritaḥ ||90||(87)

tanvaṅgyā gurusannidhau nayanajaṁ yad vāri saṁstambhitaṁ

tenāntargalitena manmathaśikhī sikto'nuṣaṅgodbhavaḥ |

manye tasya nirasyamānakiraṇasyaiṣā mukhenodgatā

śvāsāmodasamākulālinikaravyājena dhūmāvaliḥ ||91||(96)

bhrūbhedo racitaḥ ciraṁ nayanayorabhyastamāmīlanaṁ

roddhuṁ śikṣitamādareṇa hasitaṁ maune'bhiyogaḥ kṛtaḥ |

dhairyaṁ kartumapi sthirīkṛtamidaṁ cetaḥ kathañcin mayā

baddho mānaparigrahe parikaraḥ siddhistu daivasthitā ||92||(97)\*rūpagosvāmipādasya padyāvalyām (231) etasya ślokasyaiṣa rūpaḥ:

bhrūbhaṅgo guṇitaściraṁ nayanayorabhyastamāmīlanaṁ

roddhuṁ śikṣitamādareṇa hasitaṁ maune'bhiyogaḥ kṛtaḥ |

dhairyaṁ kartumapi sthirīkṛtamidaṁ cetaḥ kathañcin mayā

baddho mānaparigrahe parikaraḥ siddhistu daive sthitā ||

(anuraktamāninī, su. 645, sad. 703, pad. 231)

deśairantaritā śataiśca saritāmurvībhṛtāṁ kānanair

yatnenāpi na yāti locanapathaṁ kānteti jānannapi |

udgrīvaścaraṇārdharuddhavasudhaḥ kṛtvāśrupūrṇāṁ dṛśaṁ

tāmāśāṁ pathikastathāpi kimapi dhyāyaṁściraṁ vīkṣate ||93|| (99)

(proṣitaḥ, su. 765, sad. 901, śā. 3445)

mlānaṁ pāṇḍu kṛśaṁ viyogavidhuraṁ lambālakaṁ sālasaṁ

bhūyastatkṣaṇajātakānti rabhasaprāpte mayi proṣite |

sāṭopaṁ ratikelikālasarasaṁ ramyaṁ kimapyādarād

yatpītaṁ sutanormayā vadanakaṁ vaktuṁ na tatpāryate ||94||(88)

saivāhaṁ pramadā nṛṇāmadhigatāvetau ca tau nūpurāv

eṣāsmākamavṛttireva sahajavrīḍādhanaḥ strījanaḥ |

itthaṁ lajjitayā smṛterupagame matvā tanuṁ sambhramāt

pumbhāvaḥ prathamaṁ rativyatikare muktastato vallabhaḥ ||95||(89)

karakisalayaṁ dhūtvā dhūtvā vimārgati vāsasī

kṣipati sumanomālāśeṣaṁ pradīpaśikhāṁ prati |

sthagayati muhuḥ patyurnetre vihasya samākulā

surataviratā ramyā tanvī muhurmuhurīkṣate ||96||(90)

santyevātra gṛhe gṛhe yuvatayastāḥ pṛccha gatvādhunā

preyāṁsaḥ praṇamanti kiṁ tava punardāso yathā vartate |

ātmadrohiṇi durjanaiḥ pralapitaṁ karṇe'niśaṁ mā kṛthāś

chinnasneharasā bhavanti puruṣā duḥkhānuvartyāḥ punaḥ ||97||(91)

niḥśvāsā vadanaṁ dahanti hṛdayaṁ nirmūlamunmathyate

nidrā neti na dṛśyate priyamukhaṁ rātrindivaṁ rudyate |

aṅgaṁ śoṣamupaiti pādapatitaḥ preyāṁstathopekṣitaḥ

sakhyaḥ kaṁ guṇamākalayya dayite mānaṁ vayaṁ kāritāḥ ||98|| (92)

(pad. 237, sad. 677; daśarūpaka 2.26)

adyārabhya yadi priye punarahaṁ mānasya vā'nyasya vā

gṛhṇīyāṁ śaṭhadurnayena manasā nāmāpi saṁkṣepataḥ |

tattenaiva vinā śaśāṅkadhavalāḥ spaṣṭāṭṭahāsā niśā

eko vā divasaḥ payodamalino yāyānmama prāvṛṣi ||99||(93)

idaṁ kṛṣṇaṁ kṛṣṇaṁ priyatama tanu śvetamatha kiṁ

gamiṣyāmo yāmo bhavatu gamanenātha bhavatu |

purā yenāvaṁ me ciramanusṛtā cittapadavī

sa evānyo jātaḥ sakhi paricitāḥ kasya puruṣāḥ ||100||(94)

caraṇapatanaṁ sakhyālāpā manoharacāṭavaḥ

kṛśataratanorgāḍhāśleṣo haṭhātparicumbanam |

iti hi capalo mānārambhastathāpi hi notsahe

hṛdayadayitaḥ kāntaḥ kāmaṁ kimatra karomyaham ||101||(95)

ahaṁ tenāhūtā kimapi kathayāmīti vijane

samīpe cāsīnā sarasahṛdayatvādavahitā |

tataḥ karṇopānte kimapi vadatāghrāya vadanaṁ

gṛhītā dharmille sakhi sa ca mayā gāḍhamadhare ||102||(98)

cakṣuḥprītiprasakte manasi paricaye cintyamānābhyupāye

rāge yāte'tibhūmiṁ vikasati sutarāṁ gocare dūtikāyāḥ |

āstāṁ dūreṇa tāvatsarabhasadayitāliṅganānandalābhas

tadgehopāntarathyābhramaṇamapi parāṁ nirvṛtiṁ santanoti ||103||(100)

kānte talpamupāgate vigalitā nīvī svayaṁ bandhanād

vāso viślathamekhalāguṇadhṛtaṁ kiṁcinnitambe sthitam |

etāvatsakhi vedmi sāmpratamahaṁ tasyāṅgasaṅge punaḥ

ko'yaṁ kāsmi rataṁ nu vā kathamiti svalpāpi me na smṛtiḥ ||104||(101)

prāsāde sā diśi diśi ca sā pṛṣṭhataḥ sā puraḥ sā

paryaṅke sā pathi pathi ca sā tadviyogāturasya |

haṁho cetaḥ prakṛtiraparā nāsti me kāpi sā sā

sā sā sā sā jagati sakale ko'yamadvaitavādaḥ ||105||(102)

anālocya premṇaḥ pariṇatimanādṛtya suhṛdas

tvayākāṇḍe mānaḥ kimiti sarale preyasi kṛtaḥ |

samākṛṣṭā hyete virahadahanodbhāsuraśikhāḥ

svahastenāṅgārāstad alamadhunāraṇyaruditaiḥ ||112 (?)|| (80)

(subh. 1170; sad. 2.42.1, sū. 56.9, su. 659)

Verses found in Arjunavarmadeva's version not found here

aṅgulyagranakhena bāṣpasalilaṁ vikṣipya vikṣipya kiṁ

tūṣṇīṁ rodiṣi kopane bahutaraṁ phūtkṛtya rodiṣyasi |

yasyāste piśunopadeśavacanairmāne'tibhūmiṁ gate

nirviṇṇo'nunayaṁ prati priyatamo madhyasthatāmeṣyate ||(5)

tadvaktrābhimukhaṁ mukhaṁ vinamitaṁ dṛṣṭiḥ kṛtā pādayos

tasyālāpakutūhalākulatare śrotre niruddhe mayā |

pāṇibhyāṁ ca tiraskṛtaḥ sapulakaḥ svedodgamo gaṇḍayoḥ

sakhyaḥ kiṁ karavāṇi yānti śatadhā yatkañcuke sandhayaḥ ||(11)

nāpeto'nunayena yaḥ priyasuhṛdvākyairna yaḥ saṁhṛto

yo dīrghaṁ divasaṁ viṣahya viṣamaṁ yatnātkathaṁciddhṛtaḥ |

anyonyasya hṛte mukhe nihitayostiryakkathaṁciddṛśoḥ

sa dvābhyāmativismṛtavyatikaro māno vihasyojjhitaḥ ||(42)

rātrau vāribharālasāmbudaravodvignena jātāśruṇā

pānthenātmaviyogaduḥkhapiśunaṁ gītaṁ tathotkaṇṭhayā |

āstāṁ jīvitahāriṇaḥ pravasanālāpasya saṁkīrtanaṁ

mānasyāpi jalāñjaliḥ sarabhasaṁ lokena datto yathā ||(54)

capalahṛdayae kiṁ svātantryāttathā gṛhamāgataś

caraṇapatitaḥ premārdrārdraḥ priyaḥ samupekṣitaḥ |

tadidamadhunā yāvajjīvaṁ nirastasukhodayā

ruditaśaraṇā durjātānāṁ sahasva ruṣāṁ phalam ||(56)

āstāṁ viśvasanaṁ sakhīṣu viditābhiprāyasāre jane

tatrāpyarpayituṁ dṛśaṁ suracitāṁ śaknomi na vrīḍayā |

loko'pyeṣa paropahāsacaturaḥ sūkṣmeṅgitajño'pyalaṁ

mātaḥ kaṁ śaraṇaṁ vrajāmi hṛdaye jīrṇo'nurāgānalaḥ ||(63)

analpacintābharamohaniścalā vilokyamānaiva karoti sādhvasam |

svabhāvaśobhānatimātrabhūṣaṇā tanustaveyaṁ bata kiṁ nu sundari ||(65)

iti priye pṛcchati mānavihvalā kathaṁcidantardhṛtabāṣpagadgadam |

na kiṁcidityeva jagāda yadvadhūḥ kiyanna tenaiva tayāsya varṇitam ||(66)

amaruśatakam}

āmaruśatakam

amarukaviracitam}

āmarukaviracitam}}

Text

ābbreviations

This edition is based on the one in Kāvya-saṅgraha edited

by Jīvānanda Vidyāsāgara. īt has been compared with the

Motilal Banarsidass edition (1983) containing the commentary of

Arjunavarmadeva. The number in parentheses at the end of the last

line of each verse is the number of the verse in the Motilal edition.

There seems to be a great deal of variation in the order and numbering

of the verses between the editions and the commentators. The order of

the verses found in the Kāvya-saṅgraha forms the backbone

of the order of the verses presented here, even though Arjunavarmadeva

considers some of the verses found in that edition to be

interpolations. Those suspect verses have been noted in the footnotes.

The parentheses in between verses contain citations for the major

anthologies. These have been taken from Sures Chandra Banerji's

edition of Srīdharadāsa's Sadukti-karṇāmṛta. The abbreviations for those

anthologies are the following:

su. = subhāṣitaratnakoṣa,

sad. = saduktikarṇāmṛta,

subh. = subhāṣitāvalī,

sū. = sūktimuktāvalī,

pad. = padyāvalī,

śā. = śārṅgadharapaddhati

(These equivalences have been taken from the Banerji edition of *Sadukti-karṇāmṛta* and the De edition of Padyāvalī}.)

Main Text

jyākṛṣṭibaddhakhaṭakāmukhapāṇipṛṣṭha-

preṅkhannakhāṁśucayasaṁvalito'mbikāyāḥ |

tvāṁ pātu mañjaritapallavakarṇapūra-

lobhabhramadbhramaravibhramabhṛtkaṭākṣaḥ ||1||(1)

(su. 100, sad. 123)

kṣipto hastāvalagnaḥ prasabhamabhihato'pyādadānoṁśukāntaṁ

gṛhṇan keśeṣvapāstaścaraṇanipatito nekṣitaḥ sambhrameṇa |

āliṅgan yo'vadhūtastripurayuvatibhiḥ sāśrunetrotpalābhiḥ

kāmīvārdrāparādhaḥ sa dahatu duritaṁ śāmbhavo vaḥ śarāgniḥ ||2||(2)

(harabāṇaḥ; su. 49, sad. 76)

ālolāmalakāvalīṁ vilulitāṁ bibhraccalatkuṇḍalaṁ

kiñcinmṛṣṭaviśeṣakaṁ tanutaraiḥ khedāmbhasāṁ śīkaraiḥ |

tanvyā yatsuratāntatāntanayanaṁ vaktraṁ rativyatyaye

tattvāṁ pātu cirāya kiṁ hariharabrahmādibhirdaivataiḥ ||3||(3)

(viparītaratam- sad. 1141, śā. 3702)

alasavalitaiḥ premārdrārdrairmuhurmukulīkṛtaiḥ

kṣaṇamabhimukhairlajjālolairnimeṣaparāṅmukhaiḥ |

hṛdayanihitaṁ bhāvākūtaṁ vamadbhirivekṣaṇaiḥ

kathaya sukṛtī ko'yaṁ mugdhe tvayādya vilokyate ||4||(4)

(vāsakasajjā; su. 508; sad. 658)

datto'syāḥ praṇayastvayaiva bhavatā ceyaṁ ciraṁ lālitā

daivād adya kila tvameva kṛtavān asyā navaṁ vipriyam |

manyurduḥsaha eṣa yātyupaśamaṁ no sāntvavādaiḥ sphuṭaṁ

he nistraṁśa vimuktakaṇṭhakaruṇaṁ tāvatsakhī roditu ||5||(6)

likhannāste bhūmiṁ bahiravanataḥ prāṇadayito

nirāhārāḥ skahyaḥ satataruditocchūṇanayanāḥ |

parityaktaṁ sarvaṁ hasitapaṭhitaṁ pañjaraśukais

tavāvasthā ceyaṁ visṛja kaṭhine mānamadhunā ||6||(7)

(sakhīprabodhaḥ; sad. 713, rasārṇavasudhākara 2.206a)

nāryastanvi haṭhāddharanti ramaṇaṁ tiṣṭhanti no vāritās

tatkiṁ tāmyasi kiṁ ca rodiṣi mudhā tāsāṁ priyaṁ mā kṛthāḥ |

kāntaḥ keliruciryuvā sahṛdayastādṛkpatiḥ kātarae

kiṁ no barkarakarkaraiḥ priyaśatairākramya vikrīyate ||7||(8)

\footnote{motīlāla-banārsīdāsa-sampādane (1983):

nāryo mugdhaśaṭhā haranti ramaṇaṁ tiṣṭhanti no vāritās

kopātkomalalolabāhulatikāpāśena baddhā dṛḍhaṁ

nītvā keliniketanaṁ dayitayā sāyaṁ sakhīnāṁ puraḥ |

bhūyo'pyevamiti skhalan mṛdugirā saṁsūcya duśceṣṭitaṁ

dhanyo hanyata eva nihnutiparaḥ preyān rudatyā hasan ||8||(9)

(śaṭhanāyakaḥ, sad. 882, sū. 85.3, subh. 1351)

praharaviratau madhye vāhnastato'pi pare'thavā

kimuta sakale jāte vāhnipriya tvamihaiṣyasi |

iti dinaśataprāpyaṁ deśaṁ priyasya yiyāsato

harati gamanaṁ bālālāpaiḥ sabāṣpagalajjalaiḥ ||9||(12)

(prasthānabhaṅgaḥ - su. 532, sad. 921, subh. 1048, śā. 3389, sū. 37.7)

yātāḥ kiṁ na milanti sundari punaścintā tvayā matkṛte

no kāryā nitarāṁ kṛśāmi kathayatyevaṁ sabāṣpe mayi |

lajjāmantharatārakeṇa nipataddhārāśruṇā cakṣuṣā

dṛṣṭvā māṁ hāsitena bhāvimaraṇotsāhastayā sūcitaḥ ||10||(10)

dhīraṁ vāridharasya vāri kirataḥ śrutvā niśīthe dhvaniṁ

dīrghocchvāsamudaśruṇā virahiṇīṁ bālāṁ ciraṁ dhyāyatā |

adhvanyena vimuktakaṇṭhamakhilāṁ rātriṁ tathā kranditaṁ

grāmīṇairvrajato janasya vasatirgrāme niṣiddhā yathā ||11||(13)

(varṣāpathikaḥ, sad. 915)

kathamapi sakhi krīḍākopād vrajeti mayodite

kaṭhinahṛdayastyaktvā śayyāṁ balād gata eva saḥ |

iti sarabhasaṁ dhvastapremṇi vyapetaghṛṇe jane

punarapi hatavrīḍaṁ cetaḥ prayāti karomi kim ||12||(15)

dampatyorniśi jalpatorgṛhaśukenākarṇitaṁ yadvacas

tatprātargurusannidhau nigadatastasyopahāraṁ vadhūḥ |

karṇālaṅkṛtipadmarāgaśakalaṁ vinyasya cañcūpuṭe

vrīḍārtā prakaroti dāḍimaphalavyājena vāgbandhanam ||13||(16)

(śukoktivrīḍā, kuval. 173, su. 621, sad. 1180, subh. 2214, śā. 3743)

ajñānena parāṅmukhīṁ paribhavād āśliṣya māṁ duḥkhitāṁ

kiṁ labdhaṁ caṭula tvayeha nayatā saubhāgyametāṁ daśām |

paśyaitad dayitākucavyatikaron mṛṣṭāṅgarāgāruṇaṁ

vakṣaste malatailapaṅkaśavalairveṇīpadairaṅkitam ||14||(17)

(khaṇḍitā)

ekatrāsanasaṁsthitiḥ parihatā pratudgamād dūratas

tāmbūlānayanacchalena rabhasāśelṣo'pi saṁvighnitaḥ |

ālāpo'pi na miśritaḥ parijanaṁ vyāpārayantyāntike

kāntaṁ pratyupacārataścaturayā kopaḥ kṛtārthīkṛtaḥ ||15|| (18)

(māninī, sad. 692, rasārṇavasudhākara 2.67g)

dṛṣṭvaikāsanasaṁsthite priyatame paścād upetyādarād

ekasyā nayane pidyāya vihitakrīḍānubandhacchalaḥ |

īṣadvakrimakandharaḥ sapulakaḥ premollasanmānasām

antarhāsalasatkapolaphalakāṁ dhūrto'parāṁ cumbati ||16||(19)

(śaṭhanāyakaḥ, su. 603, sad. 881)

caraṇapatanapratyākhyānātprasādaparāṅmukhe

nibhṛtakitavācāretyuktvā ruṣā puruṣīkṛte |

vrajati ramaṇe niḥśvasyoccaiḥ stanasthitahastayā

nayanasalilacchannā dṛṣṭiḥ sakhīṣu niveśitā ||17||(20)

(mānināyakaḥ, sad. 896)

kāñcyā gāḍhatarāvaruddhavasanaprāntā kimarthaṁ punar

mugdhākṣī svaiptīti tatparijanaṁ svairaṁ priye pṛcchati |

mātaḥ svaptumapīha vārayati māmityāhitakrodhayā

paryasya svapiticchalena śayane datto'vakāśastayā ||18||(21)

(śayanādhirohanam, sad. 1094, subh. 2081, sū. 77.11)

ekasmiñśayane parāṅmukhatayā vītottaraṁ tāmyator

anyonyasya hṛdi sthite'pyanunaye saṁrakṣatorgauravam |

dampatyoḥ śanakairapāṅgavalanān miśrībhavaccakṣuṣor

bhagno mānakaliḥ sahāsarabhasaṁ vyāsaktakaṇṭhagraham ||19||(23)

(mānabhaṅgaḥ, sad. 723)

paśyāmo mayi kiṁ prapadyata iti sthairyaṁ mayālambitaṁ

kiṁ māmālapatītyayaṁ khala śaṭhaḥ kopastayāpyāśritaḥ |

ityanyonyavilakṣadṛṣṭicature tasminnavasthāntare

savyājaṁ hasitaṁ mayā dhṛtiharo bāṣpastu muktastayā ||20||(24)

(uccāvacaṁ, kuval., 185; sad. 1366)

parimlāne māne mukhaśaśini tasyāḥ karadhṛte

mayi kṣīṇopāye praṇipatanamātraikaśaraṇe |

tayā pakṣmaprāntavrajapuṭaniruddhena sahasā

prasādo bāṣpena stanataṭaviśīrṇena kathitaḥ ||21||(25)

(uccāvacaṁ, sad. 1367, subh. 1608, sū. 58.1)

tasyāḥ sāndravilepanastanataṭapraśleṣamudrāṅkitaṁ

kiṁ vakṣaścaraṇānativyatikaravyājena gopāyyate |

ityukte kva tad ityudīrya sahasā tatsampramārṣṭuṁ mayā

sāśliṣṭā rabhasena tatsukhavaśāttanvyāpi tad vismṛtam ||22||(26)

tvaṁ mugdhākṣi vinaiva kañculikayā dhatse manohāriṇīṁ

lakṣmīmityabhidhāyini priyatame tadvīṭikāṁ saṁspṛśi |

śayyopāntaniviṣṭasasmitamukhīnetrotsavānandito

niryātaḥ śanakairalīkavacanopanyāsamālījanaḥ ||23||(27)

bhrūbhaṅge racite'pi dṛṣṭiradhikaṁ sotkaṇṭhamudvīkṣate

kārkaśyaṁ gamite'pi cetasi tanūromāñcamālambate |

ruddhāyāmapi vāci sasmitamidaṁ dagdhānanaṁ jāyate

dṛṣṭe nirvahaṇaṁ bhaviṣyati kathaṁ mānasya tasmiñjane ||24||(28)

(anuraktamāninī, su. 695, sad. 702, subh. 1580; uṇ. 5.25)

kānte katyapi vāsarāṇi gamaya tvaṁ mīlayitvā dṛśau

svasti svasti nimīlayāmi nayane yāvan na śūnyā diśaḥ |

āyātā vayamāgamiṣyati suhṛdvargasya bhāgyodayaiḥ

sandeśo vada kastavābhilaṣitastīrtheṣu toyāñjaliḥ ||25||

(yātrākṣepaḥ, sad.731 (vīrasya))

sā patyuḥ prathamāparādhasamaye sakhyopadeśaṁ vinā

no jānāti savibhramāṅgavalanāvakroktisaṁsūcanam |

svacchairacchakapolamūlagalitaiḥ paryastanetrotpalā

bālā kevalameva roditi luṭhallolālakairaśrubhiḥ ||26||(29)

(mugdhā; sad.498)

bhavatu viditaṁ chadmālāpairalaṁ priya gamyatāṁ

tanurapi na te doṣo'smākaṁ vidhistu parāṅmukhaḥ |

tava yathā tathābhūtaṁ prema prapannamimāṁ daśāṁ

prakṛticapale kā naḥ pīḍā gate hatajīvite ||27||(30)

(māninīvākyam; sad. 708; pad. 223)

urasi nihitastāro hāraḥ kṛtā jaghane ghane

kalakalavatī kāñcī pādau kvaṇanmaṇinūpurau |

priyamabhisarasyevaṁ mugdhe samāhataḍiṇḍimā

yadi kimadhikatrāsotkampaṁ diśaḥ samudīkṣase ||28||(31)

prātaḥ prātarupāgatena janitā nirnidritā cakṣuṣor

mandāyāṁ mayi gauravavyapagamād utpāditaṁ lāghavam |

kiṁ mugdhe na mayā kṛtaṁ ramaṇadhīrmuktā tvayā gamyatāṁ

dusthaṁ tiṣṭhasi yacca pathyamadhunā kartāsmi tacchroṣyasi ||29||(33)

sā bālā vayamapragalbhamanasaḥ sā strī vayaṁ kātarāḥ

sā pīnonnatimatpayodharayugaṁ dhatte sakhedā vayam |

sākrāntā jaghanasthalena guruṇā gantuṁ na śaktā vayaṁ

doṣairanyajanāśritairapaṭavo jātāḥ sma ityadbhutam ||30||(34)

(anukūlanāyakaḥ, su. 481, sad. 872, subh. 1346, s.k. 3.42)

prasthānaṁ valayaiḥ kṛtaṁ priyasakhairajasraṁ gataṁ

dhṛtyā na kṣaṇamāsitaṁ vyavasitaṁ cittena gantuṁ puraḥ |

gantuṁ niścitacetasi priyatame sarve samaṁ prasthitā

gantavye sati jīvitapriyasuhṛtsārthaḥ kimu tyajyate ||31||(35)

(proṣitabhartṛkāvacanam; subh. 1151; śā. 3424; sad. 741; sū. 37.19)

sandaṣṭādharapallavā sacakitaṁ hastāgramādhunvatī

māmāmuñca śaṭheti kopavacanairānartitabhrūlatā |

śītkārāñcitalocanā sarabhasaṁ yaiścumbitā māninī

prāptaṁ tairamṛtaṁ mudhaiva mathito mūḍhaiḥ suraiḥ sāgaraḥ ||32||(36)

(cumbanam, sad. 1105, subh. 1303, śā. 3668)

supto'yaṁ sakhi supyatāmiti gatāḥ sakhyastato'nantaraṁ

premāvāsitayā mayā saralayā nyastaṁ mukhaṁ tanmukhe |

jñāte'līkanimīlane nayanayordhūrtasya romāñcito

lajjāsīn mama tena sāpyapahṛtā tatkālayogyaiḥ kramaiḥ ||33||(37)

kopo yatra bhrūkuṭiracanā nigraho yatra maunaṁ

yatrānyonyasmitamanunayo yatra dṛṣṭiḥ prasādaḥ |

tasya premṇastad idamadhunā vaiṣamaṁ paśya jātaṁ

tvaṁ pādānte luṭhasi nahi me manyumokṣaḥ khalāyāḥ ||34||(38)

(nāyake māninī, sad. 709)

sutanu jahihi kopaṁ paśya pādānataṁ māṁ

na khalu tava kadācitkopa evaṁ vidho'bhūt |

iti nigadati nāthe tiryagāmīlitākṣyā

nayanajalamanalpaṁ muktamuktaṁ na kiñcit ||35||(39)

(mānabhaṅgaḥ, sad. 725)

gāḍhāliṅganavāmanīkṛtakucaprodbhinnaromodgamā

sāndrasneharasātirekavigalatśrīmannitambāmbarā |

mā mā mānada māti māmalamiti kṣāmākṣarollāpinī

suptā kiṁ nu mṛtā nu kiṁ manasi me līnā vilīnā nu kim ||36||(40)

paṭālagne patyau namayati mukhaṁ jātavinayā

haṭhāśleṣaṁ vāñchatyapaharati gātrāṇi nibhṛtam |

na śaknotyākhyātuṁ smitamukhasakhīdattanayanā

hriyā tāmyatyantaḥ prathamaparihāse navavadhūḥ ||37||(41)

(navoḍhā; sad. 512, subh. 2056, śā. 3673; viṣṇudās u.ṇ. 5.19)

gate premābandhe praṇayabahumāne vigalite

nivṛtte sadbhāve jana iva jane gacchati puraḥ |

tad utprekṣyotprekṣya priyasakhi gatāṁstāṁśca divasān

na jāne ko heturdalati śatadhā yan na hṛdayam ||38||(43)

(uccāvacaṁ, su. 697, sad. 1368, subh. 1141, śā. 3545, sū. 84.1, rasārṇavasudhākara 2.263c)

ciravirahiṇorutkaṇṭhārtiślathīkṛtagātrayor

navamiva jagaj jātaṁ bhūyaścirād abhinandatoḥ |

kathamapi dine dīrghe yāte niśāmadhirūḍhayoḥ

prasarati kathā bahvī yūnoryathā na tathā ratiḥ ||39||(44)

dīrghā vandanamālikā viracitā hṛṣṭyaiva nendīvaraiḥ

puṣpāṇāṁ prakaraḥ smitena racito no kundajātyādibhiḥ |

dattaḥ svedamucā payodharayuge nārghyo na kumbhāmbhasā

svairevāvayavaiḥ priyasya viśatastanvyā kṛtaṁ maṅgalam ||40||(45)

kānte sāgasi śāyite priyasakhīveśaṁ vidhāyāgate

bhrāntyāliṅgya mayā rahasyamuditaṁ tatsaṅgamākāṅkṣayā |

mugdhe duṣkarametad ityatitarāmuktvā sahāsaṁ balād

āliṅgya chalitāsmi tena kitavenādya pradoṣāgame ||41||(46)

āśaṅkya praṇatiṁ paṭāntapihitau pādau karotyādarāt

vyājenāgatamāvṛṇoti hasitaṁ na spaṣṭamudvīkṣate |

mayyālāpavati pratīpavacanaṁ sakhyā sahābhāṣate

tasyāstiṣṭhatu nirbharapraṇayitā māno'pi ramyodayaḥ ||42||(47)

(Sv. 1590, Spd 3537, Smv 55.11)

sā yāvanti padānyalīkavacanairālījanaiḥ śikṣitā

tāvantyeva kṛtāgaso drutataraṁ vyāhṛtya patyuḥ puraḥ |

prārabdhā purato yathā manasijasyājñā tathā vartituṁ

premṇo maugdhyavibhūṣaṇasya sahajaḥ ko'pyeṣa kāntaḥ kramaḥ ||43||(48)

dūrādutsukamāgate vivalitaṁ sambhāṣiṇi sphāritaṁ

saṁśliṣyatyaruṇaṁ gṛhītavasane kiñcin natabhrūlatam |

māninyāścaraṇānativyatikare bāṣpāmbupūrṇekṣaṇaṁ

cakṣurjātamaho prapañcacaturaṁ jātāgasi preyasi ||44||(49)

aṅgānāmatitānavaṁ kathamidaṁ kampaśca kasmātkuto

mugdhe pāṇḍukapolamānanamiti prāṇeśvare pṛcchati |

tanvyā sarvamidaṁ svabhāvajamiti vyāhṛtya pakṣmāntara

vyāpī bāṣpabharastayā calitayā niḥśvasya mukto'nyataḥ ||45||(50)

purastanvyā gotraskhalanacakito'haṁ natamukhaḥ

pravṛtto vailakṣyātkimapi likhituṁ daivahatakaḥ |

sphuṭo rekhānyāsaḥ kathamapi sa tādṛk pariṇato

gatā yena vyaktaṁ punaravayavaiḥ saiva taruṇī ||46||(51)

\footnote{asya ślokasya parārdhaḥ:

tataścābhijñāya sphuradaruṇagaṇḍasthalarucā

manasvinyā rūḍhapraṇayasahasodgadgadagirā |

aho citraṁ citraṁ sphuṭamiti nigadyāśrukaluṣaṁ

ruṣā brahmāstraṁ me śarasi nihito vāmacaraṇaḥ ||

(gotraskhalitam, sad. 686)

kaṭhinahṛdaye muñca bhrāntiṁ vyalīkakathāśritāṁ

piśunavacanairdukhaṁ netuṁ na yuktamimaṁ janam |

kimidamathavā satyaṁ mugdhe tvayā hi viniścitaṁ

yad abhirucitaṁ tan me kṛtvā priye sukhamāsyatām ||47||(53)

mandaṁ mudritapāṁśavaḥ paripatajjhaṅkārajhañjhāmarud

vegadhvastakuṭīrakāntaragatacchidreṣu labdhāntarāḥ |

karmavyagrakuṭumbinīkucataṭasvedacchidaḥ prāvṛṣaḥ

prārambhe nipatanti kandaladalollāsāḥ payobindavaḥ ||48||

\footnote{prakṣipto'yaṁ śloka iti arjunavarmadevapādāḥ|

pītastuṣārakiraṇo madhunaiva sārdham

antaḥ praviśya caṣake pratibimbavartī |

mānāndhakāramapi mānavatījanasya

nūnaṁ bibheda yad asau prasasāda sadyaḥ ||49||

\footnote{rudramadevakumārasya ṭīkāyāmapyeṣa śloko dṛśyate|

(madhupānam, sad. 1089, subh. 2022, śā. 3648)

nabhasi jaladalakṣmīṁ sambhṛtāṁ vīkṣya diṣṭyā

prasarasi yadi kāntetyardhamuktvā kathañcit |

mama paṭamavalambya prollikhantī dharitrīṁ

tadanukṛtavatī sā yatra vāco nivṛttāḥ ||50||

\footnote{vemabhūpālasya ṭīkāyāmapyeṣa śloko dṛśyate|

iyamasau taralāyatalocanā

gurusamunnatapīnapayodharā |

pṛthunitambabharālasagāminī

priyatamā mama jīvitahāriṇī ||51||

\footnote{prakṣipto'yaṁ śloka iti arjunavarmadevamahāśayāḥ|

sālaktakena navapallavakomalena

pādena nūpuravatā madanālasena |

yastāḍyate dayitayā praṇayārādhāt

so'ṅgīkṛto bhagavatā makaradhvajena ||52||

\footnote{vemabhūpālasya ṭīkāyāmeṣa ślokaḥ kevalaṁ labhyate|

(anukūlanāyakaḥ, sad. 873, sū. 85.1)

bāle nātha vimuñca mānini ruṣaṁ roṣān mayā kiṁ kṛtaṁ

khedo'smāsu na me'parādhyati bhavān sarve'parādhā mayi |

tatkiṁ rodiṣi gadgadena vacasā kasyāgrato rudyate

nanvetan mama kā tavāsmi dayitā nāsmītyato rudyate ||53||(57)

(māninī, sad. 691, subh. 1614)

nītvoccairvikṣipantaḥ kṛtatuhinakaṇāsārasaṅgān parāgān

kaundān ānanditālīn atitarasurabhīn bhūriśo diṅmukheṣu |

ete te kuṅkumāktastanakalasabharāsphālanād ucchalantaḥ

pītvā śītkārivaktraṁ śiśuharidṛśāṁ haimanā vānti vātāḥ||54||

\footnote{rudramadevakumārasya ṭīkāyāmapyeṣa śloko dṛśyate|

śrutvā tanvyā niśīthe navaghanarasitaṁ viślathāṅkaṁ patitvā

śayyāyāṁ bhūmipṛṣṭhe karataladhṛtayā duḥkhitālījanena |

sotkaṇṭhaṁ muktakaṇṭhaṁ kaṭhinakucataṭāghātaśīrṇāśrubindu

smṛtvā smṛtvā priyasya skhalitamṛduvaco rudyate pānthabadhvā ||55||

\footnote{rudramadevakumārasya ṭīkāyāmeṣa ślokaḥ kevalaṁ dṛśyate|

śliṣṭaḥ kaṇṭhe kimiti na mayā mūḍhayā prāṇanāthaś

cumbatyasmin vadanavidhutiḥ kiṁ kṛtā kiṁ na dṛṣṭaḥ |

noktaḥ kasmād iti navavadhūceṣṭitaṁ cintayantī

paścāttāpaṁ vahati taruṇī premṇi jāte rasajñā ||56||(58)

(uccāvacaḥ, sad. 1369, subh. 2143)

śrutvā nāmāpi yasya sphuṭaghanapulakaṁ jāyate'ṅgaṁ samantāt

dṛṣṭvā yasyānanenduṁ bhavati vapuridaṁ candrakāntānukāri |

tasminnāgatya kaṇṭhagrahaṇasarabhasasthāyini prāṇanāthe

bhagnā mānasya cintā bhavati mama pnarvajramayyāḥ kadā nu ||57||(59)

rāmāṇāṁ ramaṇīyavaktraśaśinaḥ svedodabindupluto

vyālolālakavallarīṁ pracalayan dhunvan nitambāmbaram |

prātarvāti madhau prakāmavikasadrājīvarājīrajo

jālāmodamanoharo ratirasaglāniṁ haranmārutaḥ ||58||

\footnote{rudramadevakumārasya ṭīkāyāmapyeṣa śloko vartate|

(prābhātikavātaḥ; sad. 459)

aṅgaṁ candanapāṇḍupallavamṛdustāmbūlatāmrādharo

dhārāyantrajalābhiṣekakaluṣe dhautāñjane locane |

antaḥpuṣpasugandhirārdrakavarī sarvāṅgalagnāmbaraṁ

romāṇāṁ ramaṇīyatāṁ vidadhati grīṣmāparāhvāgame ||59||

\footnote{rudramadevakumārasya ṭīkāyāmapyeṣa śloko dṛśyate|

varamasau divaso na punarniśā

nanu niśaiva varaṁ na punardivā |

ubhayametad upaitvathavā kṣayaṁ

priyajanena na yatra samāgamaḥ ||60||

\footnote{rudramadevakumārasya ṭīkāyāmeṣa ślokaḥ kevalaṁ labhyate|

lolairlocanavāribhiḥ saśapathaiḥ pādapraṇāmaiḥ priyair

anyāstā vinivārayanti kṛpaṇāḥ prāṇeśvaraṁ prasthitam |

puṇyāhaṁ vraja maṅgalaṁ sudivasaṁ prātaḥ prayātasya te

yatsnehocitamīhitaṁ priyatama tvaṁ nirgataḥ śroṣyasi ||61||(61)

(yātrākṣepaḥ, sad. 735, s.v. 1060, śā. 3395, sū. 37.12)

lagnā nāṁśukapallave bhujalatā na dvāradeśe'pitā

no vā pādatale tayā nipatitaṁ tiṣṭheti noktaṁ vacaḥ |

kāle kevalamambudātimaline gantuṁ pravṛttaḥ śaṭhaḥ

tanvyā bāṣpajalaughakalpitanadīpūreṇa baddhaḥ priyaḥ ||62||(62)

(prasthānabhaṅgaḥ, sad. 922, subh. 1057, śā. 3388, sū. 37.5)

na jāne saṁmukhāyāte priyāṇi vadati priye |

sarvāṇyaṅgāni me yānti śrotratāṁ kimu netratām ||63||(64)

(nāyikābhilāṣaḥ, sad. 960)

virahaviṣamaḥ kāmo vāmastanuṁ kurute tanuṁ

divasagaṇanād akṣaścāsau vyapetaghṛṇo yamaḥ |

tvamapi vaśago mānavyādhervicintaya nātha he

kiśalayamṛdurjīved evaṁ kathaṁ pramadājanaḥ ||64||(67)

(mānināyakaḥ; sad. 898, subh. 1633, śā. 3572)

pādāsakte suciramiha te vāmatā kaiva kānte

sanmārgasthe praṇayini jane kopane ko'parādhaḥ |

itthaṁ tasyāḥ parjanakathā kopavegopaśāntau

bāṣpodbhedaistad anu sahasā na sthitaṁ na prayātam ||65||(68)

purābhūdasmākaṁ niyatamavibhinnā tanuriyaṁ

tato nu tvaṁ preyānvayamapi hatāśāḥ priyatamāḥ |

idānīṁ nāthastvaṁ vayamapi kalatraṁ kimaparaṁ

mayāptaṁ prāṇānāṁ kuliśakaṭhinānāṁ phalamidam ||66||(69)

mugdhe mudghatayaiva netumakhilaḥ kālaḥ kimārabhyate

mānaṁ dhatsva dhṛtiṁ vadhāna ṛjutāṁ dūre kuru preyasi |

sakhyaivaṁ pratibodhitā prativacastāmāha bhītānanā

nīceḥ śaṁsa hṛdi sthito nanu sa me prāṇeśvaraḥ śroṣyati ||67||(70)

pīto yataḥ prabhṛti kāmapipāsitena

tasyā mayādhararasaḥ pracuraḥ priyāyāḥ |

tṛṣṇā tataḥ prabhṛti me dviguṇatvameti

tāvaṇyamasti bahu tatra kimapi citram ||68||

\footnote{prakṣipto'yaṁ śloka iti arjunavarmadevamahāśayāḥ|

kva prasthitāsi karabhoru ghane niśīthe

prāṇādhiko vasati yatra janaḥ priyo me |

ekākinī vada kathaṁ na bibheṣi bāle

nanvasti puṅkhitaśaro madanaḥ sahāyaḥ ||69||(71)

(su. 816)

līlāttāmarasāhato'nyavanitāniḥśaṅkadaṣṭādharaḥ

kaścitkesaradūṣitekṣaṇa iva vyāmīlya netre sthitaḥ |

mugdhā kudmalitānanena dadhato vāyuṁ sthitā tasya sā

bhrāntyā dhūrtatayā ca vepathumatī tenāniśaṁ cumbitā ||70||(72)

sphuṭatu hṛdayaṁ kāmaṁ kāmaṁ karatu tanuṁ tanuṁ

na sakhi caṭulapremṇā kāryaṁ punardayitena me |

iti sarabhasaṁ mānāṭopād udīrya vacastayā

ramaṇapadavī sāraṅgākṣyā saśaṅkitamīkṣitā ||71||(73)

(anuraktamāninī; su. 666, sad. 705, sū. 55.1)

gāḍhāśleṣaviśīrṇacandanarajaḥpuñjaprakarṣādiyaṁ

śayyā samprati komalāṅgi paruṣetyāropya māṁ vakṣasi |

gāḍhauṣṭhagrahapūrvamākulatayā pādāgrasaṁdaṁśake-

nākṛṣyāmbaramātmano yaducitaṁ dhūrtena tatprastutam ||72||(74)

kathamapi kṛtapratyākhyāne priye skhalitottare

virahakṛśayā kṛtvā vyājaṁ prakalpitamaśrutaṁ |

asahanasakhīśrotraprāptipramādasasaṁbhramaṁ

vigalitadṛśā śūnye gehe samucchvasitaṁ punaḥ ||73||(75)

ādṛṣṭiprasarātpriyasya padavīmudvīkṣya nirviṇṇayā

vicchinneṣu pathiṣvahaḥpariṇatau dhvānte samutsarpati |

dattaikaṁ saśucā gṛhaṁ prati padaṁ pānthastriyāsminkṣaṇe

mā bhūdāgata ityamandavalitagrīvaṁ punarvīkṣitam ||74||(76)

āyāte dayite manorathaśatairnītvā kathaṁciddinaṁ

vaidagdhyāpagamājjaḍe parijane dīrghāṁ kathāṁ kurvati |

daṣṭāsmītyabhidhāya satvarapadaṁ vyādhūya cīnāṁśukaṁ

tanvaṅgyā ratikātareṇa manasā nītaḥ pradīpaḥ śamam ||75||(77)

ālambyāṅgaṇavāṭikāparisare cūtadrume mañjarīṁ

sarpatsāndraparāgalampaṭaraṭadbhṛṅgāṅganāśobhinīm |

manye svāṁ tanumuttarīyaśakalenācchādya bālā sphurat-

kaṇṭhadhvānanirodhakampitakucaśvāsodgamā roditi ||76||(78)

yāsyāmiti samudyatasya gaditaṁ visrabdhamākarṇitaṁ

gacchandūramupekṣito muhurasau vyāvṛtya tiṣṭhannapi |

tacchūnye punarāsthitāsmi bhavane prāṇāsta ete dṛḍhāḥ

sakhyastiṣṭhata jīvitavyasaninī dambhādahaṁ rodimi ||77||(79)

śūnyaṁ vāsagṛhaṁ vilokya śayanādutthāya kiṁcicchanair

nidrāvyājamupāgatasya suciraṁ nirvarṇya patyurmukham ||

visrabdhaṁ paricumbya jātapulakāmālokya gaṇḍastalīṁ

lajjānamramukhī priyeṇa hasatā bālā ciraṁ cumbitā ||78||(82)

loladbhrūlatayā vipakṣadigupanyāse'vadhūtaṁ śiras

tadvṛttāntanirīkṣaṇe kṛtanamaskāro vilakṣaḥ sthitaḥ |

kopāttāmrakapolabhittini mukhe dṛṣṭyā gataḥ pādayor

utsṛṣṭo gurusannidhāvapi vidhirdvābhyāṁ na kālocitaḥ ||79||(83)

jātā notkalikā stanau na lulitau gātraṁ na romāñcitaṁ

vaktraṁ svedakaṇānvita na sahasā yāvacchaṭhenāmunā |

dṛṣṭenāva mano hṛtaṁ dhṛtimuṣā prāṇeśvareṇādya me

tatkenātra nirūpyamāṇanipuṇo mānaḥ samādhīyatām ||80||(84)

dṛṣṭaḥ kātaranetrayā cirtaraṁ baddhāñjaliṁ yācit

paścādaṁśukapallavena vidhṛto nirvyājamāliṅgitaḥ |

ityākṣipya yadā samastamaghṛṇo gantuṁ pravṛttaḥ śaṭhaḥ

pūrvaṁ prāṇaparigraho dayitayā muktastato vallabhaḥ ||81||(85)

(Skm 726, Spd 3386, Smv 37.6)

kṛto dūrādeva smitamadhuramabhyudgamavidhiḥ

śirasyājñā nyastā prativacanavatyānatimati |

na dṛṣṭeḥ śaithilyaṁ milana iti ceto dahati me

nigūḍhāntaḥkopātkaṭhiṇahṛdaye saṁvṛtiriyam ||82||(14)

ekasmiñśayane vipakṣaramaṇīnāmagrahe mugdhayā

sadyaḥ kopaparāṅmukhaṁ śayitayā cāṭūni kurvannapi |

āvegādavadhīritaḥ priyatamastūṣṇīṁ sthitastatkṣaṇāt

mā bhūssupta ivaiṣa mandavalitagrīvaṁ punarvīkṣitaḥ ||83||(22)

malayamarutāṁ vrātā yātā vikāsitamallikā

parimalabharo bhagno grīṣmastvamutsahase yadi |

ghana ghaṭayituṁ nisnehaṁ tvāṁ ya eva nivartane

prabhavati gavāṁ kinnaśchinnaṁ sa eva dhanañjayaḥ ||84||(32)

svaṁ dṛṣṭvā karajakṣataṁ madhumadakṣīvā vicāryerṣyayā

gacchantī kva nu gacchasīti vidhṛtā bālā paṭānte mayā |

pratyāvṛttamukhī sabāṣpanayanā māṁ muñca muñceti sā

kopātprasphuritādharā yadavadattatkena vismaryate ||85||(55)

sālaktakaṁ śatadalādhikakāntiramyaṁ

ratnaughadhāmanikarāruṇanūpuraṁ ca |

kṣiptaṁ bhṛśaṁ kupitayā taralotpalākṣyā

saubhāgyacihnamiva mūrdhni padaṁ vireje ||86||

\footnote{prakṣipto'yaṁ śloka iti arjunavarmadevamahāśayāḥ|

kapole patrālī karatalanirodhena mṛditā

nipīto niḥśvāsairayamamṛtahṛdyo'dhararasaḥ |

muhuḥ kaṇṭhe lagnastaralayati bāṣpaḥ stanataṭaṁ

priyo manyurjātastava niranurodhe na tu vayam ||87||(81)

(anunayaḥ, su. 664, sad. 720, s.k.v. 489, subh. 1627)

lākṣālakṣmalalāṭapaṭṭamabhitaḥ keyūramudrā gale

vaktre kajjalakālimā nayanayorstāmbūlarāgo ghanaḥ |

dṛṣṭā kopavidhāyi maṇḍanamidaṁ prātaściraṁ preyaso

līlātāmarasodare mṛgadṛśaḥ śvāsāḥ samāptiṁ gatāḥ ||88||(60)

(anyaraticihnaduḥkhitā; sad. 594; śā. 3740, subh. 2215; sū. 82.17; pad. 222; daśarūpaka 2.6)

tapte mahāvirahavahniśikhāvalībhir

āpāṇḍurastanataṭe hṛdaye priyāyāḥ |

rathyālivīkṣaṇaniveśitaloladṛṣṭer

nūnaṁ chanacchaniti bāṣpakaṇāḥ patanti ||89||(86)

cintāmohaviniścalena manasā maunena pādānataḥ

pratyākhyānaparāṅmukhaḥ priyatamo gantuṁ pravṛtto'dhunā |

savrīḍairalasairnirantaraluṭhadbāṣpākulairlocanaiḥ

śvāsotkampakucaṁ nirīkṣya suciraṁ jīvāśayā vāritaḥ ||90||(87)

tanvaṅgyā gurusannidhau nayanajaṁ yad vāri saṁstambhitaṁ

tenāntargalitena manmathaśikhī sikto'nuṣaṅgodbhavaḥ |

manye tasya nirasyamānakiraṇasyaiṣā mukhenodgatā

śvāsāmodasamākulālinikaravyājena dhūmāvaliḥ ||91||(96)

bhrūbhedo racitaḥ ciraṁ nayanayorabhyastamāmīlanaṁ

roddhuṁ śikṣitamādareṇa hasitaṁ maune'bhiyogaḥ kṛtaḥ |

dhairyaṁ kartumapi sthirīkṛtamidaṁ cetaḥ kathañcin mayā

baddho mānaparigrahe parikaraḥ siddhistu daivasthitā ||92||(97)

\footnote{rūpagosvāmipādasya padyāvalyām (231) etasya ślokasyaiṣa rūpaḥ:

bhrūbhaṅgo guṇitaściraṁ nayanayorabhyastamāmīlanaṁ

roddhuṁ śikṣitamādareṇa hasitaṁ maune'bhiyogaḥ kṛtaḥ |

dhairyaṁ kartumapi sthirīkṛtamidaṁ cetaḥ kathañcin mayā

baddho mānaparigrahe parikaraḥ siddhistu daive sthitā ||

(anuraktamāninī, su. 645, sad. 703, pad. 231)

deśairantaritā śataiśca saritāmurvībhṛtāṁ kānanair

yatnenāpi na yāti locanapathaṁ kānteti jānannapi |

udgrīvaścaraṇārdharuddhavasudhaḥ kṛtvāśrupūrṇāṁ dṛśaṁ

tāmāśāṁ pathikastathāpi kimapi dhyāyaṁściraṁ vīkṣate ||93||(99)

(proṣitaḥ, su. 765, sad. 901, śā. 3445)

mlānaṁ pāṇḍu kṛśaṁ viyogavidhuraṁ lambālakaṁ sālasaṁ

bhūyastatkṣaṇajātakānti rabhasaprāpte mayi proṣite |

sāṭopaṁ ratikelikālasarasaṁ ramyaṁ kimapyādarād

yatpītaṁ sutanormayā vadanakaṁ vaktuṁ na tatpāryate ||94||(88)

saivāhaṁ pramadā nṛṇāmadhigatāvetau ca tau nūpurāv

eṣāsmākamavṛttireva sahajavrīḍādhanaḥ strījanaḥ |

itthaṁ lajjitayā smṛterupagame matvā tanuṁ sambhramāt

pumbhāvaḥ prathamaṁ rativyatikare muktastato vallabhaḥ ||95||(89)

karakisalayaṁ dhūtvā dhūtvā vimārgati vāsasī

kṣipati sumanomālāśeṣaṁ pradīpaśikhāṁ prati |

sthagayati muhuḥ patyurnetre vihasya samākulā

surataviratā ramyā tanvī muhurmuhurīkṣate ||96||(90)

santyevātra gṛhe gṛhe yuvatayastāḥ pṛccha gatvādhunā

preyāṁsaḥ praṇamanti kiṁ tava punardāso yathā vartate |

ātmadrohiṇi durjanaiḥ pralapitaṁ karṇe'niśaṁ mā kṛthāś

chinnasneharasā bhavanti puruṣā duḥkhānuvartyāḥ punaḥ ||97||(91)

niḥśvāsā vadanaṁ dahanti hṛdayaṁ nirmūlamunmathyate

nidrā neti na dṛśyate priyamukhaṁ rātrindivaṁ rudyate |

aṅgaṁ śoṣamupaiti pādapatitaḥ preyāṁstathopekṣitaḥ

sakhyaḥ kaṁ guṇamākalayya dayite mānaṁ vayaṁ kāritāḥ ||98||(92)

(pad. 237, sad. 677; daśarūpaka 2.26)

adyārabhya yadi priye punarahaṁ mānasya vā'nyasya vā

gṛhṇīyāṁ śaṭhadurnayena manasā nāmāpi saṁkṣepataḥ |

tattenaiva vinā śaśāṅkadhavalāḥ spaṣṭāṭṭahāsā niśā

eko vā divasaḥ payodamalino yāyānmama prāvṛṣi ||99||(93)

idaṁ kṛṣṇaṁ kṛṣṇaṁ priyatama tanu śvetamatha kiṁ

gamiṣyāmo yāmo bhavatu gamanenātha bhavatu |

purā yenāvaṁ me ciramanusṛtā cittapadavī

sa evānyo jātaḥ sakhi paricitāḥ kasya puruṣāḥ ||100||(94)

caraṇapatanaṁ sakhyālāpā manoharacāṭavaḥ

kṛśataratanorgāḍhāśleṣo haṭhātparicumbanam |

iti hi capalo mānārambhastathāpi hi notsahe

hṛdayadayitaḥ kāntaḥ kāmaṁ kimatra karomyaham ||101||(95)

ahaṁ tenāhūtā kimapi kathayāmīti vijane

samīpe cāsīnā sarasahṛdayatvādavahitā |

tataḥ karṇopānte kimapi vadatāghrāya vadanaṁ

gṛhītā dharmille sakhi sa ca mayā gāḍhamadhare ||102||(98)

cakṣuḥprītiprasakte manasi paricaye cintyamānābhyupāye

rāge yāte'tibhūmiṁ vikasati sutarāṁ gocare dūtikāyāḥ |

āstāṁ dūreṇa tāvatsarabhasadayitāliṅganānandalābhas

tadgehopāntarathyābhramaṇamapi parāṁ nirvṛtiṁ santanoti ||103||(100)

kānte talpamupāgate vigalitā nīvī svayaṁ bandhanād

vāso viślathamekhalāguṇadhṛtaṁ kiṁcinnitambe sthitam |

etāvatsakhi vedmi sāmpratamahaṁ tasyāṅgasaṅge punaḥ

ko'yaṁ kāsmi rataṁ nu vā kathamiti svalpāpi me na smṛtiḥ ||104||(101)

prāsāde sā diśi diśi ca sā pṛṣṭhataḥ sā puraḥ sā

paryaṅke sā pathi pathi ca sā tadviyogāturasya |

haṁho cetaḥ prakṛtiraparā nāsti me kāpi sā sā

sā sā sā sā jagati sakale ko'yamadvaitavādaḥ ||105||(102)

\*\*\*

Verses found in Arjunavarmadeva's version not found here

aṅgulyagranakhena bāṣpasalilaṁ vikṣipya vikṣipya kiṁ

tūṣṇīṁ rodiṣi kopane bahutaraṁ phūtkṛtya rodiṣyasi |

yasyāste piśunopadeśavacanairmāne'tibhūmiṁ gate

nirviṇṇo'nunayaṁ prati priyatamo madhyasthatāmeṣyate ||(5)

tadvaktrābhimukhaṁ mukhaṁ vinamitaṁ dṛṣṭiḥ kṛtā pādayos

tasyālāpakutūhalākulatare śrotre niruddhe mayā |

pāṇibhyāṁ ca tiraskṛtaḥ sapulakaḥ svedodgamo gaṇḍayoḥ

sakhyaḥ kiṁ karavāṇi yānti śatadhā yatkañcuke sandhayaḥ ||(11)

nāpeto'nunayena yaḥ priyasuhṛdvākyairna yaḥ saṁhṛto

yo dīrghaṁ divasaṁ viṣahya viṣamaṁ yatnātkathaṁciddhṛtaḥ |

anyonyasya hṛte mukhe nihitayostiryakkathaṁciddṛśoḥ

sa dvābhyāmativismṛtavyatikaro māno vihasyojjhitaḥ ||(42)

rātrau vāribharālasāmbudaravodvignena jātāśruṇā

pānthenātmaviyogaduḥkhapiśunaṁ gītaṁ tathotkaṇṭhayā |

āstāṁ jīvitahāriṇaḥ pravasanālāpasya saṁkīrtanaṁ

mānasyāpi jalāñjaliḥ sarabhasaṁ lokena datto yathā ||(54)

capalahṛdayae kiṁ svātantryāttathā gṛhamāgataś

caraṇapatitaḥ premārdrārdraḥ priyaḥ samupekṣitaḥ |

tadidamadhunā yāvajjīvaṁ nirastasukhodayā

ruditaśaraṇā durjātānāṁ sahasva ruṣāṁ phalam ||(56)

āstāṁ viśvasanaṁ sakhīṣu viditābhiprāyasāre jane

tatrāpyarpayituṁ dṛśaṁ suracitāṁ śaknomi na vrīḍayā |

loko'pyeṣa paropahāsacaturaḥ sūkṣmeṅgitajño'pyalaṁ

mātaḥ kaṁ śaraṇaṁ vrajāmi hṛdaye jīrṇo'nurāgānalaḥ ||(63)

analpacintābharamohaniścalā vilokyamānaiva karoti sādhvasam |

svabhāvaśobhānatimātrabhūṣaṇā tanustaveyaṁ bata kiṁ nu sundari ||(65)

iti priye pṛcchati mānavihvalā kathaṁcidantardhṛtabāṣpagadgadam |

na kiṁcidityeva jagāda yadvadhūḥ kiyanna tenaiva tayāsya varṇitam ||(66)

anālocya premṇaḥ pariṇatimanādṛtya suhṛdas

tvayākāṇḍe mānaḥ kimiti sarale preyasi kṛtaḥ |

samākṛṣṭā hyete virahadahanodbhāsuraśikhāḥ

svahastenāṅgārāstad alamadhunāraṇyaruditaiḥ ||112(?)||(80)

(subh. 1170; sad. 2.42.1, sū. 56.9, su. 659)